b'\n_START_ARTICLE_\nRadionuklide\n_START_PARAGRAPH_\nEn radionuklide er et atom med en ustabil kjerne som er karakterisert ved at overfl\xc3\xb8dig energi enten kan g\xc3\xa5 til en nylig dannet partikkel i atomkjernen eller til et atom\xc3\xa6rt elektron (intern konversjon). I prosessen omdannes radionukliden ved \xc3\xa5 sende ut fotoner, elektroner, n\xc3\xb8ytroner eller andre subatom\xc3\xa6re partikler. Disse partiklene danner det som kalles ioniserende str\xc3\xa5ling. Radionuklider finnes naturlig og lages kunstig._NEWLINE_Str\xc3\xa5lingen fra en radionuklide under omdanning er som et fingeravtrykk for den spesielle radionukliden. Det er mulig \xc3\xa5 m\xc3\xa5le str\xc3\xa5lingen og karakterisere den ved partikkeltype og energi. Det er slik en kan skille radionuklider i fra hverandre. Ved gammaspektroskopi sorteres gammapartikler med samme energi slik at de opptrer som en topp i spekteret. Cesium 137 har for eksempel gammastr\xc3\xa5ling (fotoner) med energi 662 keV. Ved denne energien bygger det seg opp en topp etter hvert som tellingen skrider frem. Radionuklider ender etter omdanning som stabile atomer._NEWLINE_Omdanning av radionuklider kalles radioaktiv omdanning, p\xc3\xa5 engelsk: radioactive decay, svensk radioaktivt s\xc3\xb8nderfall og dansk: radioaktvivt henfall. Radionuklider og radioaktiv omdanning blir feilaktig omtalt som radioaktivitet. Det finnes kart over alle radionuklider, radionuklidekart eller isotoptabell.\n_START_SECTION_\nAktivitet og becquerel (enhet)\n_START_PARAGRAPH_\nAktiviteten til en radionuklide er et m\xc3\xa5l p\xc3\xa5 hvor mange omdanninger som skjer per sekund. Enheten for aktivitet til en radionuklide er becquerel (forkortet Bq). Den er oppkalt etter fysikeren Henri Becquerel. Definisjonen p\xc3\xa5 aktivitet til en radionuklide er_NEWLINE_1 Bq = 1 s\xe2\x81\xbb\xc2\xb9_NEWLINE_Aktiviteten i 1 gram Ra-226 er 1 Ci = 37 GBq = 37 \xe2\x80\xa2 10\xe2\x81\xb9 Bq. Det arbeides med \xc3\xa5 redefinere enheten for aktivitet, men inntil videre gjelder avledingen fra den gamle enheten curie (Ci) enheten. Aktivitet til en radionuklide blir feilaktig beskrevet som radioaktivitet. Se ekstern lenke. En samling av radionuklider kalles en radioaktiv kilde. Dette er en str\xc3\xa5lekilde der radionuklidene i den omdannes ved utsending av ioniserende str\xc3\xa5ling._NEWLINE_Aktivitet m\xc3\xa5les i et aktivitetsmeter. Dette er et ionisasjonskammer formet som en liten br\xc3\xb8nn. Derav navnet br\xc3\xb8nnkammer. Den radioaktive kilden som inneholder en ukjent aktivitet settes i br\xc3\xb8nnen. Str\xc3\xb8mmen fra ionseringen i kammeret m\xc3\xa5les. Hver radionuklide som skal bestemmes m\xc3\xa5 ha en kalibreringskoeffisient. Aktiviteten til nukliden beregnes fra m\xc3\xa5lt str\xc3\xb8mmen og kalibreringskoeffisient. Aktivitetsmeter kalles ogs\xc3\xa5 dosekalibrator i nukle\xc3\xa6rmedisin. Aktiviteten til en radionuklide m\xc3\xa5 beregnes ved et bestemt tidspunkt.'